Y tak xsakar-pa chupan re kꞌij reꞌ,
re principal tak sacerdotes xquimol-quiꞌ je quichibil-a re rejetaꞌk tak achiꞌaꞌ re cꞌo quikꞌij y re achiꞌaꞌ jeꞌatamayon re ley kachin yoj re yoj israelitas.
Y ja achiꞌaꞌ reꞌ re pa camon yeꞌbano juzgar,
y can conojel rejeꞌ xquimol-quiꞌ chin xquinojij andex niquiban cha re Jesús,
y yachꞌon tak xquicꞌuaj-a y xbequijachaꞌ pa rukꞌaꞌ re ache nibano gobernar rubiniꞌan Pilato.
Y jareꞌ tak re Pilato xucꞌutuj cha re Jesús:
¿Ja rat re qui-Rey re israelitas?
Y re Jesús xubij:
Jaꞌ,
ja quireꞌ,
can anchaꞌl re xabij.
Y re principal tak sacerdotes,
jun quichiꞌ niquiban-apo cha re Pilato,
chin niquisujuj re Jesús.
Xpa re Pilato xchꞌo chic-apo cha re Jesús y xubij cha:
Rejeꞌ jun quichiꞌ niquiban chin yatquisujuj,
y rat ¿man jun tzij nabij?
xchaꞌ re Pilato cha.
Pero re Jesús cama-va jun tzij xubij.
Y re Pilato can anchique-la xunaꞌ,
roma man jun bey rutzꞌeton che jun vinak quire-ta nuban.
Y ronojel junaꞌ tak napon re kanamakꞌij yoj re yoj israelitas rubiniꞌan pascua,
re gobernador can nulisaj-a jun chique re presos re jecꞌo pa cárcel.
Y ja re preso re niquicꞌutuj re vinak re nulisaj-a libre.
Y re kꞌij reꞌ,
cꞌo pa cárcel jun ache rubiniꞌan Barrabás,
y jecꞌo chic nicꞌaj ruchibil.
Conojel rejeꞌ jecꞌo pa cárcel roma xeꞌyacataj chij re gobierno y chukaꞌ xeꞌquimisan.
Y mareꞌ re vinak reꞌ can quitaman che re gobernador can nulisaj-va-a jun chique re presos re jecꞌo pa cárcel,
mareꞌ xeꞌpa rejeꞌ xquicꞌutuj cha re Pilato che tulisaj-a jun chique re jecꞌo pa cárcel.
Y re Pilato can jareꞌ xubij-pa chique:
¿Nijoꞌ yex che ninlisaj-a libre re Rey ivichin yex re yix israelitas?
xchaꞌ chique.
Re Pilato quireꞌ xubij-pa,
roma rejaꞌ can rutaman-va che re principal tak sacerdotes quiyiꞌon re Jesús pa rukꞌaꞌ,
roma itzel niquinaꞌ cha che camas je qꞌuiy vinak re yeꞌtzekelben richin.
Y re principal tak sacerdotes xquiban chique re vinak che tiquibij-apo cha re Pilato che xa ja re Barrabás re tulisaj-a libre.
Y re vinak quireꞌ xquiban.
Y re Pilato jareꞌ xucꞌutuj chic chique:
¿Andex nibij yex che nimban riqꞌuin re ache re nibij che i-Rey yex re yix israelitas?
xchaꞌ chique.
Y re vinak jun pa quichiꞌ xquiban tak xquibij-apo:
¡Tatakaꞌ ruquimisasic cho cruz!
xeꞌchaꞌ cha.
Mareꞌ re Pilato xubij chique:
¿Andex rumac rubanon chivach cꞌa?
Pero rejeꞌ man yeꞌtane-ta-ka.
Xa más xquirak-apo quichiꞌ chin xquibij-apo:
¡Tatakaꞌ ruquimisasic cho cruz!
xeꞌchaꞌ.
Y re Pilato xulisaj-a libre re Barrabás,
chin che ticukar quicꞌoꞌx re vinak.
Cꞌareꞌ xutak ruchꞌayic re Jesús y xujach-a chin che tiquimisas cho cruz.
Xeꞌpa re soldados xquicusaj-apo re Jesús chach re palacio.
Cꞌareꞌ xeꞌcayoj conojel re nicꞌaj chic soldados,
re je quichibil.
Xeꞌquimol-apo chij re Jesús.
Y re soldados reꞌ xquiyaꞌ cꞌa jun tziak morado chij re Jesús,
can anchaꞌl re yeꞌquicusalaꞌ re reyes.
Y chukaꞌ xquipachꞌuj jun kꞌayis re camas ruqꞌuixal.
Xquiban jun corona cha,
y cꞌareꞌ xquiyaꞌ pa rujalom re Jesús.
Y chukaꞌ chin niquiban-apo saludar niquibila-apo cha:
Caquiꞌcot rat re qui-Rey re israelitas,
yeꞌchaꞌ.
Y tak quireꞌ niquibij xa chin niquiban burlar.
Rejeꞌ niquichꞌay pa rujalom re Jesús riqꞌuin jun aj,
y niquichubaj rupalaj chukaꞌ.
Can yeꞌxucuyaj chach.
Can niquiban che niquiyaꞌ rukꞌij,
pero xa yeꞌtzeꞌen tak niquiban quireꞌ.
Y tak rejeꞌ xeꞌtaneꞌ che tzaꞌn chij,
xquilisaj-a re tziak morado re quiyiꞌon-ka chij.
Cꞌareꞌ xquiya-a re can rutziak-va,
y xquicꞌuaj-a chin che neꞌquibajij cho cruz.
Tak quitzꞌamon-a bey,
xquicꞌul jun ache aj-Cirene,
jun ache pitinak pakꞌos.
Re ache reꞌ,
quirtaꞌ re achiꞌaꞌ quibiniꞌan Alejandro y Rufo.
Y rejaꞌ rubiniꞌan Simón.
Y re soldados xquiban cha re ache reꞌ che xucꞌuaj-a re ru-cruz re Jesús.
Y re soldados xquicꞌuaj-a re Jesús pa jun lugar rubiniꞌan Gólgota.
Re beꞌaj reꞌ ndel che tzij Calavera.
Y tak jecꞌo chic chireꞌ,
xquisuj cha re Jesús vino re xalon riqꞌuin ruyiꞌal jun cheꞌ rubiniꞌan mirra.
Pero rejaꞌ man xrajo-ta xukum.
Y tak re soldados quibajin chic re Jesús cho cruz,
xquiban sortear re rutziak re Jesús chin xquitzꞌat andex che tziak re niquicꞌuala-a cada jun.
Las nueve re namakꞌaꞌ tak xquibajij re Jesús cho cruz.
Y pa rueꞌ re ru-cruz tzꞌiban-va chach jun tzꞌalam re andex rumac re Jesús chin niquimisas.
Chach re tzꞌalam reꞌ nubij:
Jareꞌ re qui-Rey re israelitas.
Y re soldados jecꞌo chukaꞌ je caꞌeꞌ chic achiꞌaꞌ re xeꞌquibajij cho cruz.
Re je caꞌeꞌ achiꞌaꞌ reꞌ je elekꞌomaꞌ.
Jun re xyaꞌ pa rajquikꞌaꞌ re Jesús y jun pa ruxocon.
Y riqꞌuin reꞌ can nibanataj anchaꞌl re tzꞌiban can chupan re ruchꞌabal re Dios tak nubij:
Rejaꞌ can anchaꞌl chukaꞌ jun aj-mac xban cha.
Quireꞌ re tzꞌiban can.
Re vinak re yeꞌkꞌax re ancheꞌ cꞌo-va re Jesús,
niquisiloj-apo quijalom chach,
roma cama-va niquinimaj-ta che ja rejaꞌ re Rucꞌajol re Dios.
Y chukaꞌ cꞌo tzij yeꞌquibilaꞌ can cha,
y ja quireꞌ re niquibij:
¡Pobre-ála!
Rat re yabin che navulaj re rachoch re Dios y pan oxeꞌ kꞌij napobaꞌ chic jun bey.
Tacolaꞌ cꞌa-aviꞌ ayon y caka-pa chach la a-cruz,
yeꞌchaꞌ can cha.
Y ja chukaꞌ quireꞌ niquiban re principal tak sacerdotes y re jeꞌatamayon re ley kachin yoj re yoj israelitas,
yeꞌtzeꞌen chij re Jesús y niquibilaꞌ chiquivach:
Rejaꞌ can je qꞌuiy xeꞌrucol,
pero vocame ni xe-ta rejaꞌ mismo man nitiquir-ta nucol-riꞌ.
Can rubin che ja rejaꞌ re Cristo,
re Rey chin re tenemit Israel.
Vo xa quireꞌ,
can tika-pa chach la ru-cruz,
chin nakatzꞌat y nakanimaj,
yeꞌchaꞌ.
Y re elekꞌomaꞌ re jeꞌbajin cho cruz riqꞌuin re Jesús,
cꞌo chukaꞌ tzij qui tak reꞌ re yeꞌquibila-apo cha.
Y tak xapon re nicꞌaj-kꞌij,
jareꞌ tak che jun ruchꞌulef xkꞌukumataj rach.
Y re kꞌokoꞌm reꞌ xqꞌuis-a cꞌa pa tak a las tres re takꞌakꞌij.
Y ja hora reꞌ tak re Jesús cof xchꞌo y xubij pa kachꞌabal yoj re yoj israelitas:
Eloi,
¿lama sabactani?
xchaꞌ.
Y re xubij ndel che tzij:
Nu-Dios yen,
nu-Dios yen,
¿anchique roma tak xinamalij can?
Y jecꞌo re jecꞌo-apo chireꞌ chunakaj re Jesús,
tak xquicꞌaxaj re xubij,
xquibilaꞌ chiquivach:
¿Xicꞌaxaj?
Rejaꞌ ja re Elías re nrayoj,
xeꞌchaꞌ.
Y jareꞌ tak cꞌo jun re jonanin xboꞌrcꞌama-pa jun anchaꞌl boꞌj re nibex esponja cha.
Xumubaꞌ chupan vinagre,
xuyaꞌ chutzaꞌn jun aj y xuyaꞌ cha re Jesús chin che otz baꞌ nuna-ka cha re nichakeꞌj ruchiꞌ,
y xubij:
Takayabej-na cꞌa,
kꞌalaj reꞌ vo xa xtipa re Elías chukasasic,
xchaꞌ.
Can jareꞌ tak re Jesús cof xchꞌo y xcom.
Y re utzulaj tziak re anchok cha tason-va rupan re rachoch re Dios,
caꞌeꞌ xel-va.
Xutzꞌam-pa pa rueꞌ cꞌa charakan-ka.
Y chireꞌ chach re Jesús cꞌo-apo re capitán quichin re soldados.
Rejaꞌ xucꞌaxaj tak re Jesús cof xchꞌo,
y jareꞌ tak xcom,
mareꞌ re capitán xubij:
Can katzij-va che re ache reꞌ Rucꞌajol re Dios.
Y jecꞌo chukaꞌ ixokiꞌ re yeꞌtzuꞌun-apo,
pero cꞌacꞌanaj jecꞌo-va-a.
Chiquicojol re ixokiꞌ reꞌ cꞌo-va re María Magdalena,
re María quiteꞌ re José y re Jacobo re más coꞌol y cꞌo chukaꞌ re jun ixok rubiniꞌan Salomé.
Re ixokiꞌ reꞌ,
can cꞌa cꞌo re Jesús pa Galilea tak jeꞌtzakatal chij y quivilim-pa.
Y chukaꞌ can jecꞌo nicꞌaj chic ixokiꞌ jeꞌtzakatal-apo chij re Jesús pa Jerusalén.
Re kꞌij tak xcom re Jesús,
jareꞌ tak re vinak niquibanalaꞌ chic rubanic ronojel re xtoc chique chupan re rucaꞌn kꞌij,
roma re rucaꞌn kꞌij xa chin uxlanen.
Y ja tak xkꞌakꞌij-yan-ka chupan re kꞌij tak xcom re Jesús,
jareꞌ tak xapon jun ache rubiniꞌan José,
y rejaꞌ aj pa tenemit Arimatea.
Rejaꞌ jun ache quichibil re achiꞌaꞌ re pa camon yeꞌbano juzgar,
y rejaꞌ camas rukꞌij chiquicojol rejeꞌ.
Rejaꞌ jun ache re can ruyaben cꞌa jampaꞌ tak re Dios xtuban gobernar.
Y rejaꞌ xapon riqꞌuin re Pilato chupan re hora reꞌ,
chucꞌutuxic re ru-cuerpo re Jesús chin numuk.
Re José man xuxibij-ta-riꞌ tak xba chucꞌutuxic re ru-cuerpo re Jesús.
Pero re Pilato man nunimaj-ta che can chaꞌnin-yan xcom re Jesús.
Mareꞌ rejaꞌ xrayoj re capitán,
y xucꞌutuj cha vo xa katzij che quiminak chic re Jesús.
Y tak re capitán xubij che katzij xcom-yan re Jesús,
cꞌareꞌ re Pilato xuyaꞌ kꞌij cha re José che noꞌrmukuꞌ can re ru-cuerpo re Jesús.
Y re José xulokꞌ jun sábana.
Y tak rukasan chic-pa re ru-cuerpo re Jesús cho cruz,
xupis chupan re sábana reꞌ.
Y cꞌareꞌ xba chumukic pa jun jul quichin anamaꞌiꞌ re cꞌoton chach jun peña.
Y xutzꞌapij can ruchiꞌ re jul cha jun aboj.
Y re María Magdalena y re María re quiteꞌ re José y re Jacobo,
xquitzꞌat jabal ancheꞌ xmuk-va can re Jesús.
Y tak kꞌaxnak chic re kꞌij chin uxlanen,
re María Magdalena,
re María quiteꞌ re José y re Jacobo,
y chukaꞌ re ixok rubiniꞌan Salomé xbequilokꞌola-pa akꞌom re jubul-oc ruxlaꞌ.
Y re akꞌom reꞌ ndoc chique chin neꞌquiyaꞌ can chij re ru-cuerpo re Jesús.
Y namakꞌa-yan chupan re nabey kꞌij cha re semana,
xeꞌba chuchiꞌ re jul re ancheꞌ xmuk-va re Jesús,
y tak xeꞌbapon chireꞌ nitzuꞌun chic re kꞌij.
Y rejeꞌ xquibilaꞌ chiquivach:
¿Y anchique cꞌa xtilisan-a re aboj tzꞌapebal-ruchiꞌ re jul chakavach?
xeꞌchaꞌ.
Pero tak xquitzꞌat re jul,
xa jakal.
Re momaꞌ aboj re anchok cha tzꞌapin-va can ruchiꞌ re jul,
xa elisan chic-a.
Y tak rejeꞌ jeꞌaconak chic-apo chupan re jul,
xquitzꞌat che cꞌo jun anchaꞌl cꞌajol-alaꞌ,
tzꞌuyul pa rajquikꞌaꞌ re ancheꞌ xliꞌe-va re Jesús,
rucusan jun tziak sak re napon cꞌa charakan-ka.
Y re ixokiꞌ tak xquitzꞌat reꞌ,
xquixibij-quiꞌ.
Pero rejaꞌ xubij chique:
Man tixibij-iviꞌ.
Roma yen can ntaman che yex nicanoj re ru-cuerpo re Jesús aj-Nazaret,
re xquimisas cho cruz.
Rejaꞌ xcꞌastaj-yan-a,
xa manak chic vovaꞌ.
Titzꞌetaꞌ ancheꞌ xcꞌue-va.
Vocame quixbiyin,
y teꞌibij cha re Pedro y chique re nicꞌaj chic ru-discípulos re Jesús.
Teꞌibij chique che re Jesús xtinabayaj-a chivach,
chin nicꞌul-iviꞌ chilaꞌ pa Galilea.
Y chireꞌ xtitzꞌat-va,
can anchaꞌl re rubin can chiva.